Uznesenie Krajského súdu Prešov sp. zn. 5Sd/9/2016 z 27. 7. 2016
Uznesenie Krajského súdu Prešov z 27. júla 2016, sp. zn. 5Sd/9/2016, ECLI:SK:KSPO:2016:8016200106.2
Súd: Krajský súd Prešov
Spisová značka: 5Sd/9/2016
ECLI: ECLI:SK:KSPO:2016:8016200106.2
Dátum vydania: 27. 7. 2016
Forma: Uznesenie
Oblasť práva: Správne právo
Text rozhodnutia
Súd: Krajský súd Prešov Spisová značka: 5Sd/9/2016 Identifikačné číslo súdneho spisu: 8016200106 Dátum vydania rozhodnutia: 28. 07. 2016 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2016:8016200106.2 Uznesenie Krajský súd v Prešove v právnej veci navrhovateľky U. X., bytom U. XXXX/X, X., proti odporkyni Sociálnej poisťovni, ústredie so sídlom v Bratislave, ul. 29. augusta 8, o preskúmanie rozhodnutia odporkyne zo dňa 10. novembra 2015 číslo: XXX XXX XXXX 0, takto r o z h o d o l : Konanie z a s t a v u j e . Ž i a d e n z účastníkov n e m á právo na náhradu trov konania. o d ô v o d n e n i e : Opravným prostriedkom zo dňa 7. decembra 2015 sa navrhovateľka domáhala preskúmania rozhodnutia odporkyne zo dňa 10. novembra 2015 č. XXX XXX XXXX 0, ktorým bola podľa § 70 a § 71 zákona č. 461/2003 Z.z. o sociálnom poistení navrhovateľke zamietnutá žiadosť o invalidný dôchodok zo dňa 22. októbra 2015. Navrhovateľka v podanom opravnom prostriedku žiadala opätovné posúdenie zdravotného stavu. V predmetnej veci bolo tunajším súdom nariadené pojednávanie, na ktorom navrhovateľka predložila nové lekárske správy. Vzhľadom na uvedené tunajší súd dňa 13. mája 2016 vydal uznesenie, na základe ktorého mal byť vypracovaný dopĺňací posudok s posudkovým záverom, či došlo k zmene pôvodného posudku. Podľa dopĺňacieho posudku zo dňa 7. júna 2016 je navrhovateľka invalidná s mierou poklesu vykonávať zárobkovú činnosť 45 %, t.j. na úrovni nevyhnutnej pre priznanie invalidného dôchodku. Keďže odpadol dôvod, pre ktorý bol zo strany navrhovateľky podaný opravný prostriedok, podaním zo dňa 17. júna 2016 bola tunajším súdom vyzvaná na oznámenie, či vzhľadom na to, že bola uznaná za invalidnú, naďalej trvá na svojom opravnom prostriedku, alebo ho berie späť a konanie žiada zastaviť. Podaním zo dňa 23. júna 2016 navrhovateľka vzala podaný opravný prostriedok späť a navrhla konanie zastaviť. Podľa § 491 ods. 1 zákona č. 162/2015 Z. z. Správneho súdneho poriadku (ďalej len S.s.p.), t.j. podľa procesného právneho predpisu upravujúceho postup správnych súdov v konaní, účinného od 01. júla 2016, ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Podľa § 492 ods. 1 S.s.p. konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. V danom prípade sa konanie začalo podľa piatej časti Občianskeho súdneho poriadku pred účinnosťou S.s.p. ( pred 01. júlom 2016 ), preto sa dokončí podľa doterajších predpisov. Preskúmavanie neprávoplatných rozhodnutí správnych orgánov upravuje tretia hlava piatej časti zákona č. 99/1963 Zb. Občianskeho súdneho poriadku (ďalej len O.s.p.)., účinného do 30.06.2016. Podľa § 250l ods. 2 O.s.p. pokiaľ v tretej hlave piatej časti O.s.p. nie je ustanovené inak, použijú sa pre konanie o opravných prostriedkoch proti rozhodnutiam správnych orgánov primerane ustanovenia druhej hlavy s výnimkou § 250a. Pretože tretia hlava piatej časti O.s.p. neobsahuje osobitné ustanovenia o postupe súdu v prípade späťvzatia návrhu, bolo potrebné konanie zastaviť podľa § 250d ods. 3 O.s.p. Podľa § 250d ods. 3 v spojení s § 250l ods. 2 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Z uvedených dôvodov krajský súd konanie zastavil. O náhrade trov konania rozhodol podľa § 146 ods. 1 písm. c/ v spojení s § 246c/ ods. 1 O.s.p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd Slovenskej republiky v Bratislave, prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

